**OBAVEZA REGISTRACIJE TRGOVACA KAO SUBJEKATA U POSLOVANJU S NUSPROIZVODIMA**

Uredba(EZ) br. 1069/2009 i njezina provedbena Uredba (EU) br 142/2011 su od 1. 7. 2013. godine u Republici Hrvatskoj izravno primjenjive.

U izradi je pravilnik koji će u skladu s navedenim Uredbama detaljno propisati postupke registracije i odobravanja objekata i subjekata u poslovanju s nusproizvodima. Do stupanja na snagu novog propisa, ostaje na snazi Pravilnik o registraciji subjekata i odobravanju objekata u kojima posluju subjekti u poslovanju s nusproizvodima životinjskog podrijetla koji nisu za prehranu ljudi („Narodne novine“, br. 20/10) kojim je propisana obaveza registracije za:

- subjekte koji obavljaju djelatnost sakupljanja i prijevoza nusproizvoda;

- krajnje korisnike koji koriste nusproizvode bilo za posebne namjene ili za namjenu hranidbe određenih životinja.

Osim navedenog, u skladu s člankom 23. Uredbe (EZ) br. 1069/2009 obavezi registracije podliježu i subjekti koji nusproizvode:

* **stavljaju na tržište**
* **distribuiraju.**

To znači da su subjekti koji se bave trgovinom nusproizvoda, a ne posluju u odobrenom ili registriranom objektu kao subjekti u poslovanju s hranom niti kao subjekti u poslovanju s nusproizvodima, dužni javiti se Upravi za veterinarstvo i sigurnost hrane, Planinska 2A, Zagreb, putem dopisa kojim se traži registracija odnosno upis u Upisnik registriranih objekata i subjekata u poslovanju s nusproizvodima i od njih dobivenim proizvodima, budući da nema propisanog obrasca. U predmetnom dopisu je uz podatke o subjektu potrebno navesti o kojim se nusproizvodima radi, o kojoj kategoriji, podrijetlu, namjeni te koja je krajnja destinacija. Također je za potrebe registracije potrebno dostaviti presliku izvoda iz trgovačkog suda ili obrtnog registra kao i 70 KN državnih biljega. Nakon zaprimanja opisanog zahtjeva, ovo tijelo će subjektu izdati rješenje o upisu u gore navedeni Upisnik.

Dodatne informacije moguće je dobiti putem telefona: 01/6443-820 ili 01/6443-875

ili e-maila: vlatka.tomasic@mps.hr